b'\n_START_ARTICLE_\nSk\xc3\xb8yen Station\n_START_SECTION_\nHistorie\n_START_PARAGRAPH_\nStationen \xc3\xa5bnede sammen med banen fra Oslo V til Drammen 7. oktober 1872. Oprindeligt hed den Tyskestranden, mens den skiftede navn til Bygd\xc3\xb8 i december 1876, til Sk\xc3\xb8ien 1. maj 1903 og til Sk\xc3\xb8yen i april 1921. Den blev nedgraderet til holdeplads 13. december 1965, da kommandoposten blev nedlagt. I stedet kom Sk\xc3\xb8yen til at ligge indenfor stationsgr\xc3\xa6nsen af Skarpsno. Sk\xc3\xb8yen blev atter opgraderet til station 19. marts 1980 men blev samtidig fjernstyret fra Oslo S. 1. juni 1980 \xc3\xa5bnedes en ny str\xc3\xa6kning fra Sk\xc3\xb8yen via Oslotunnelen til Oslo S, og togene p\xc3\xa5 Drammenbanen blev efterh\xc3\xa5nden omlagt hertil. Der var dog stadig trafik p\xc3\xa5 den gamle str\xc3\xa6kning til Oslo V, indtil stykket mellem Filipstad og Oslo V blev nedlagt 28. maj 1989. Resten af banen, der er nu kendt som Sk\xc3\xb8yen\xe2\x80\x93Filipstadlinjen, eksisterer stadig men bruges prim\xc3\xa6rt til materieltog._NEWLINE_Stationen fik tidligt meget trafik, og den er derfor blevet udvidet flere gange. Sidste gang var i 1998, hvor den fik fire perronspor. Da Flytoget blev sat i trafik samme efter\xc3\xa5r var Sk\xc3\xb8yen et naturligt stop for det. I 2011 var det p\xc3\xa5 tale, at Askerbanen, der supplerer Drammenbanen mellem Lysaker og Asker, kunne forl\xc3\xa6nges fra Lysaker til Sk\xc3\xb8yen p\xc3\xa5 sigt. En senere unders\xc3\xb8gelse, der blev fremlagt som en del af KVU Oslonavet i 2015, lagde dog i stedet op til anl\xc3\xa6g af et ekstra dobbeltspor hele vejen fra Lysaker til Oslo S._NEWLINE_Den f\xc3\xb8rste stationsbygning i Sk\xc3\xb8yen blev opf\xc3\xb8rt til \xc3\xa5bningen i 1872 efter tegninger af Georg Andreas Bull. Den blev flyttet til Billingstad i 1920 men blev senere revet ned. Den nuv\xc3\xa6rende stationsbygning i Sk\xc3\xb8yen blev opf\xc3\xb8rt i 1916 efter tegninger af Eivind Gleditsch ved NSB Arkitektkontor. Den er opf\xc3\xb8rt i pudset tegl med sadeltag og et t\xc3\xa5rn i det ene hj\xc3\xb8rne. Eivind Gleditsch tegnede ogs\xc3\xa5 et trappehus p\xc3\xa5 den ene perron, der ligeledes blev opf\xc3\xb8rt i pudset tegl i 1916.'